རིག་འཛིན་བླ་མའི་སྙིང་ཐིག་ལས༔ ཚེ་སྒྲུབ་འཆི་མེད་རྡོ་རྗེའི་རྒྱ་ཅན་གྱི་རྒྱུན་ཁྱེར་བསྡུས་པ་འཆི་མེད་སྲོག་གི་ཀ་བ་བཞུགས་སོ༔
བླ་མ་ཡི་དམ་མཁའ་འགྲོའི་ཚོགས་ལ་ཕྱག་འཚལ་ལོ༔ བདག་འདྲ་པདྨ་འབྱུང་གནས་ངས༔ ཏི་སྒྲོ་བདེ་ཆེན་ཕུག་པ་རུ༔ འཆི་མེད་ཚེ་སྒྲུབ་ཐམས་ཅད་ཀྱི༔ མཆོག་ཏུ་གྱུར་པ་འདི་མཛད་ནས༔ མ་འོངས་འགྲོ་ལ་ཕན་དོན་དུ༔ སེངྒེ་གནམ་རྫོང་ཕུག་ཏུ་སྦས༔ གཏེར་བདག་མཁའ་འགྲོ་སྡེ་ལྔར་
བཅོལ༔ ལས་འཕྲོ་ཅན་དང་འདི་འཕྲད་ཤོག༔ ས་མ་ཡ༔ སྦྱོར་དོངས་རྗེས་གསུམ་ལས༔ ཐོག་མར་སྐྱབས་འགྲོ་སེམས་བསྐྱེད་ནི༔  ན་མོ༔ རིག་པ་སྐུ་གསུམ་དཀྱིལ་འཁོར་ལ༔ འདུ་འབྲལ་མེད་པར་སྐྱབས་སུ་མཆི༔ མ་རྟོགས་རྒྱུ་དྲུག་འཁྲུལ་བའི་འགྲོ༔ དག་མཉམ་དོན་གྱི་སེམས་བསྐྱེད་དོ༔ དངོས་གཞི་ནི༔ ཨཱཿ འཁོར་འདས་ཆོས་རྣམས་དེ་བཞིན་ཉིད༔ འགག་མེད་ཀུན་ཏུ་སྣང་བའི་མདངས༔ སྣང་སྟོང་དབྱིངས་ལས་ཧྲཱིཿཡིག་ཤར༔ ཡུམ་ལྔའི་ཡུལ་གྱི་གཞལ་ཡས་སུ༔ ཡུལ་ཅན་རྣལ་འབྱོར་དག་པའི་ཚུལ༔ ཡེ་ཤེས་ལྔ་ཡི་གཞལ་ཡས་དབུས༔ ཉི་ཟླ་པདྨའི་གདན་སྟེང་དུ༔ རང་ཉིད་ཨོ་རྒྱན་རིན་ པོ་ཆེ༔ ཚེ་དཔག་མེད་པ་སྐུ་མདོག་དམར༔ ཞལ་གཅིག་ཕྱག་གཉིས་མཉམ་བཞག་མཛད༔ འཆི་མེད་བཅུད་ཀྱི་བུམ་པ་བརྟེན༔ ཞབས་གཉིས་རྡོ་རྗེ་སྐྱིལ་ཀྲུང་བཞུགས༔ ཞི་ཚུལ་ལོངས་སྤྱོད་རྫོགས་སྐུའི་ཆས༔ པང་དུ་མནྡཱ་ར་བ་དཀར༔ ཕྱག་གཡས་མདའ་དར་ཡབ་མགུལ་འཁྱུད༔ གཡོན་པས་ཚེ་ཡི་བུམ་པ་འཛིན༔ སྣ་ཚོགས་པདྨ་རཏྣས་བརྒྱན༔ཞབས་གཉིས་ཡབ་ཀྱི་རྐེད་དུ་དཀྲིས༔ རིགས་བདག་སྣང་མཐའ་ཡབ་ཡུམ་བསྒོམ༔ ངོ་བོ་གཙོ་ལ་རིག་མདངས་འཁོར༔ རང་བཞིན་ལྷུན་གྲུབ་གཞལ་ཡས་ཁང༔ མ་བསྐྱེད་ཡེ་ཡིན་ཡེ་ཤེས་དལ༔ གནས་གསུམ་འོད་ཀྱི་ཡེ་ཤེས་པ༔ དབྱིངས་ནས་དབབ་ཅིང་གཉིས་མེད་བཞུགས༔ གུས་པ་ཆེན་པོས་ཕྱག་འཚལ་ལོ༔ ཕྱི་ནང་སྣོད་བཅུད་རྣམ་དག་པའི༔ དམ་ཚིག་མཆོག་གི་མཆོད་པ་བཞེས༔ ཧཱུྃ ༔ འཆི་མེད་སྐུ་ལ་མཚན་དཔེའི་ མདངས་འབར་བ༔ གསུང་སྒྲས་ཆོས་སྒོ་ཇི་སྙེད་འགྲོ་ལ་འགྱེད༔ ཐུགས་ཀྱི་ཡེ་ཤེས་རྣམ་པ་ཀུན་ཏུ་གཟིགས༔ ཨོ་རྒྱན་ཚེ་དཔག་མེད་ལ་ཕྱག་འཚལ་བསྟོད༔ ཐུགས་ཀར་རྡོ་རྗེ་རྒྱ་གྲམ་ལྟེ་བ་རུ༔ ཐབས་ཤེས་ཉི་ཟླའི་གའུ་ཁ་སྦྱོར་ནང༔ ཚེ་སྲོག་བླ་ཡི་ངོ་བོ་ཨ་ཎི་ཧཱུྃ༔ སྔགས་ཀྱི་ཕྲེང་བས་གཡས་སུ་བསྐོར་བར་དམིགས༔ ཨོཾ་མ་ཧཱ་གུ་རུ་པདྨ་ཨཱ་ཡུ་སིདྡྷི་ཧཱུྃ་བྷྲུཾ༔ རྩ་བསྙེན་གྲངས་སུ་འཁྱོལ་བ་ན༔ རིགས་བདག་ལ་དམིགས་སྔགས་འདི་བཟླ༔ ཨོཾ་གུ་རུ་ཨཱ་ཡུ་སིདྡྷི་ཧཱུྃ་ཧྲཱི༔ ཨ་མ་ར་ཎ་ཛི་ཝནྟི་ཡེ་སྭཱ་ཧཱ༔ བདག་དང་རིགས་བདག་ཐུགས་ཀ་ནས༔ འོད་ཟེར་དཔག་ཏུ་མེད་པ་འཕྲོས༔ རྒྱལ་ཀུན་ཐུགས་རྗེའི་བྱིན་རླབས་ཚེ༔ འབྱུང་ལྔ་བཅུད་ཀྱི་དྭངས་མ་དང༔ འཁོར་འདས་བསོད་ནམས་ཚེ་བཅུད་རྣམས༔ བསྡུས་ཏེ་བདག་གི་སྙིང་གར་བསྟིམས༔ ཨོཾ་གུ་རུ་ཨཱ་ཡུ་ཛྙཱ་ན་ཚེ་བྷྲཱུཾཿགཡུ་བྷྲཱུཾཿགཡུ་ཚེ་བྷྲཱུཾཿམ་ཧཱ་སིདྡྷི་ཚེ་བྷྲཱུཾ༔ དེ་ལྟར་ལས་སྦྱོར་སྔགས་དམིགས་བསྙེན༔ ཉམས་དང་རྨི་ལྟས་བཟང་པོ་འབྱུང༔ ས་མ་ཡ༔ བསྡུ་རིམ་ནི༔ ཨཱཿ ཕྱི་སྣོད་གཞལ་ཡས་ནང་བཅུད་ལྷ་རྣམས་ཀུན༔ འོད་དུ་ཞུ་ནས་བདག་ཉིད་གཙོ་བོར་ཐིམ༔ གཙོ་བོ་འོད་ཞུ་ཐུགས་ཀའི་ཧྲཱིཿལ་ཐིམ༔ ཧྲཱིཿཡང་སྐྱེ་བ་མེད་པའི་ཀློང་དུ་བསྡུ༔ ལྡང་བ་ནི༔ སྟོང་པའི་ངང་ལས་སྐད་ཅིག་གིས༔ རང་ཉིད་རིག་མདངས་ཁྲོ་བོའི་རྒྱལ༔ རྟ་མགྲིན་དབང་ཆེན་གྲི་ཐོད་ཅན༔ དཔལ་དང་དུར་ཁྲོད་ཆས་ཀྱིས་བརྒྱན༔ ཨོཾ་ཨཱཿཧཱུྃ་ཀཱ་ཝཱ་ཙི་རཀྵ༔ བསྔོ་བ་ནི༔ ཨཱཿ དུས་གསུམ་བསགས་པའི་རྣམ་དཀར་དགེ་བའི་ཚོགས༔ འཁོར་གསུམ་དམིགས་པ་མེད་པའི་དབྱིངས་ སུ་བསྔོ༔ སྨོན་ལམ་ནི༔ བདག་དང་མཐའ་ཡས་མར་གྱུར་སེམས་ཅན་རྣམས༔ ཀ་དག་མཉམ་པ་ཉིད་དུ་སངས་རྒྱས་ཤོག༔ བཀྲ་ཤིས་ནི༔ ཨོཾ༔ ཆོས་སྐུའི་བཀྲ་ཤིས་སྐྱེ་མེད་དགོངས་པའི་དབྱིངས༔ ཨཱཿ ལོངས་སྐུའི་བཀྲ་ཤིས་ལྷུན་གྲུབ་གཟུགས་སྐུའི་ཚུལ༔ ཧཱུྃཿ སྤྲུལ་སྐུའི་བཀྲ་ཤིས་འགྲོ་ འདུལ་མཆོག་གི་སྐུ༔ ཧྲཱིཿ རྒྱལ་བའི་སྐུ་གསུང་ཐུགས་ཀྱིས་བཀྲ་ཤིས་ཤོག ཨེ་མ༔ ཚེ་བཅུད་ཀུན་འདུས་གསེར་སྦྱང་བཙོ་མ་ལྟར༔ ཏནྡྲའི་སྡེ་རྣམས་ཀུན་ཀྱི་ཉིང་ཁུ་འདི༔ པདྨ་བདག་གི་ཐུགས་ཀྱི་དཔལ་བེའུར་ཤར༔ མ་འོངས་རྗེས་འཇུག་ཚེ་སྲོག་བརྟན་པའི་ཕྱིར༔
ཏི་སྒྲོ་བདེ་ཆེན་གླིང་གི་ཕུག་པ་རུ༔ བདེ་ཆེན་དབྱིངས་ཀྱི་རྒྱལ་མོ་མཚོ་རྒྱལ་མས༔ ཏཱ་ལའི་ལོ་མར་
འཕྲུལ་གྱིས་བརྡར་བཏབ་ནས༔ སེངྒེ་གནམ་རྫོང་ཕུག་པར་གཏེར་དུ་སྦས༔ གཏེར་བདག་ཌཱཀྐི་
ལྔ་ལ་གཉེར་གཏད་ནས༔ རྗེས་འཇུག་ལས་འཕྲོ་ཅན་དང་འདི་འཕྲད་སྨོན༔ ས་མ་ཡ༔ རྒྱ་རྒྱ་རྒྱ༔ གཏེར་རྒྱ༔ སྦས་རྒྱ༔ གཏད་རྒྱ༔ ཟབ་རྒྱ༔ གུ་ཧྱ༔ བརྡ་ཐིམ༔ ཞེས་པ་འདི་ཡང་སྤྲུལ་པའི་སྐུ་རིན་པོ་ཆེ་དོན་གྲུབ་རྡོ་རྗེས་བསྐུལ་ངོར། ཆོས་དབྱིངས་རྡོ་རྗེས་གཏེར་ནས་བཏོན་ཏེ་དག་པར་ཕབ་པའི་
ཡེ་གེ་པ་ནི་བསྐུལ་བ་པོ་ཉིད་ཀྱིས་བགྱིས་པའོ།།